6 Fa Jesu e setse e le monna yo o godileng sentle, o ne a tla tshwana kgo le Adame yo o neng a itekanetse. (Bar. 5:14; 1 Bakor. 15:45) Seno se kaya gore Jesu o ne a tshwanetse go tsholwa a itekanetse. Seo se ne se ka kgonega jang? Moengele Gabariele o ne a tlhalosetsa mmaagwe Jesu e bong Marea jaana: “Moya o o boitshepo o tla tla mo go wena, le maatla a Mogodimodimo a tla go okama. Ka lebaka leo le se se tsalwang se tla bidiwa boitshepo, Morwa Modimo.” (Luke 1:35) Fa Jesu a ne a sa ntse a gola, go lebega Marea a ile a mmolelela dilo dingwe tse di malebana le botsalo jwa gagwe. Ka jalo, nako nngwe fa Marea le rraagwe Jesu yo o mo godisitseng e bong Josefa ba ne ba fitlhela Jesu yo mmotlana kwa tempeleng ya Modimo, o ne a ba botsa jaana: “A lo ne lo sa itse gore ke tshwanetse ka bo ke le mo ntlong ya ga Rre?” (Luke 2:49) Go lebega Jesu a itsile a sa le mmotlana gore ke Morwa Modimo. Ka jalo, go tlotlomatsa tshiamo ya Modimo go ne go le botlhokwa thata mo go ene.